Sabzavot, poliz ekinlari va kartoshkachilik ilmiy-tadqiqot institutining Koʻkdala ilmiy-tajriba stansiyasini tashkil etish chora-tadbirlari toʻgʻrisida
(resolution, 2024-07-02)

Soʻnggi yillarda respublikada sabzavot-poliz ekinlarini yetishtirishda ilmiy-tadqiqot ishlarini yanada rivojlantirish va ilm-fan yutuqlarini joriy etish boʻyicha bir qator islohotlar amalga oshirilmoqda. Global iqlimning keskin oʻzgarishi va suv resurslarining tanqisligi kuzatilayotgan bir paytda ilm-fanni rivojlantirish, turli stress omillarga nisbatan chidamli eksportbop sabzavot va poliz ekinlari nav hamda va duragaylarini yaratish, resurs tejaydigan ilgʻor agrotexnologiyalarni ishlab chiqarishga joriy etishni taqozo etmoqda. Respublika tuproq-iqlim sharoitlariga mos eksportbop mahalliy sabzavot va poliz ekinlari navlarini yaratish, intensiv sabzavot va polizchilik tizimini yoʻlga qoʻyish, ilm-fan hamda ishlab chiqarish integratsiyasini taʼminlash, samarasiz foydalanilayotgan yer maydonlarini oʻzlashtirish va sugʻorish tizimini yaxshilash maqsadida Vazirlar Mahkamasi qaror qiladi: 1. Oʻzbekiston Respublikasi Qishloq xoʻjaligi vazirligi, Oliy-taʼlim, fan va innovatsiyalar vazirligi va Qashqadaryo viloyati hokimligining: Sabzavot, poliz ekinlari va kartoshkachilik ilmiy-tadqiqot instituti (keyingi oʻrinlarda — Institut) muassisligida “Koʻkdala ilmiy-tajriba stansiyasi” davlat muassasasini (keyingi oʻrinlarda — Tajriba stansiyasi) tashkil etish; Qashqadaryo viloyatining Koʻkdala tumani D. Safarov hududidagi tuman hokimligi zaxirasidagi 495q, 509q konturlardagi sugʻoriladigan 14,0 gektar va Koʻkdala hududidagi 2874q, 2875q konturlardagi sugʻorilmaydigan (lalmi) 30,0 gektar yer maydonlarini ilmiy-tadqiqot ishlarini amalga oshirish va urugʻchilikni tashkil qilish maqsadida Tajriba stansiyasiga oʻttiz yil muddatga ijara huquqi asosida ajratish toʻgʻrisidagi takliflari maʼqullansin. 2. Quyidagilar Tajriba stansiyasining asosiy vazifalari etib belgilansin: sabzavot, poliz va kartoshka ekinlarining birlamchi urugʻchiligini tashkil etish boʻyicha ilmiy-tadqiqot ishlarini rivojlantirish; sabzavot, poliz va kartoshka ekinlarining mahalliy tuproq-iqlim sharoitlariga mos, serhosil, kasallik va zararkunandalarga chidamli hamda sifat koʻrsatkichlari yuqori boʻlgan nav va duragaylarini yaratish; sabzavot, poliz va kartoshka ekinlarini yetishtirishning zamonaviy resurs tejaydigan texnologiyalarini ishlab chiqish va amaliyotga joriy etish; ilgʻor xorijiy tajribalarni qoʻllagan holda sabzavot, poliz va kartoshka ekinlarini yetishtirish va ularning hosildorligini oshirish boʻyicha ilmiy asoslangan tavsiyalar ishlab chiqish; sabzavot, poliz va kartoshkachilik sohasida ilmiy-tadqiqot olib borayotgan izlanuvchilarga tajriba stansiyasida mavjud imkoniyatlardan foydalangan holda, tajriba-sinov ishlarini amalga oshirish uchun sharoitlar yaratish; sabzavot, poliz va kartoshkachilik sohasida faoliyat koʻrsatayotgan xodimlar malakasini oshirishni tashkil etish. 3. Belgilansinki, Tajriba stansiyani saqlash bilan bogʻliq xarajatlar 2024-yilda Oʻzbekiston Respublikasi respublika budjetidan birinchi darajali budjet mablagʻlarini taqsimlovchi sifatida Qishloq xoʻjaligi vazirligiga ajratiladigan mablagʻlar doirasida qoplanadi, 2025-yildan boshlab esa Oʻzbekiston Respublikasi Davlat budjeti parametrlarida nazarda tutiladi. 4. Quyidagilar Tajriba stansiyasining faoliyatini moliyalashtirish manbalari etib belgilansin: bino va inshootlarni saqlash, shuningdek, xodimlar (ilmiy xodimlardan tashqari) mehnatiga haq toʻlash boʻyicha xarajatlarni moliyalashtirish uchun Davlat budjeti mablagʻlari; xoʻjalik faoliyatidan hamda shartnoma asosida oʻtkaziladigan tadqiqotlardan tushadigan tushumlar; qonunchilik hujjatlarida taqiqlanmagan boshqa manbalar. 5. Tajriba stansiyasi Qashqadaryo viloyati Koʻkdala tumanining “Torjilgʻa” MFY Maqsud Shayxzoda koʻchasidagi 45-uyda joylashgan Qarshi davlat universitetiga qarashli 1 qavatli yordamchi (oʻquv ustaxonasi) binosiga operativ boshqaruv huquqi asosida joylashtirilsin. 6. Oʻzbekiston Respublikasi Iqtisodiyot va moliya vazirligi huzuridagi Kadastr agentligi Qashqadaryo viloyati hokimligi bilan birgalikda bir oy muddatda Tajriba stansiyasiga operativ boshqaruv huquqi asosida beriladigan yordamchi (oʻquv ustaxonasi) bino hamda ijara huquqi asosida ajratiladigan 44,0 gektar yer uchastkasini xatlovdan oʻtkazib, koʻchmas mulk obyektlarini kadastr hisobiga olinishi va kadastr yigʻmajildini shakllantirilishini taʼminlasin. 7. Vazirlar Mahkamasining 2021-yil 24-sentabrdagi 601-son qarori bilan tasdiqlangan Qishloq xoʻjaligi vazirligi huzuridagi Qishloq xoʻjaligida bilim va innovatsiyalar milliy markazi tizimidagi Sabzavot, poliz ekinlari va kartoshkachilik ilmiy-tadqiqot institutining tuzilmasida “9 ta hududiy ilmiy-tajriba stansiyalari” blokidagi “9” raqami “10” raqami bilan almashtirilsin. 8. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari J.A. Xodjayev va qishloq xoʻjaligi vaziri I.Y. Abduraxmonov zimmasiga yuklansin.